TARYBOS SPRENDIMAS
2007 m. lapkričio 8 d.
kuriuo Slovėnijos Respublika įgaliojama Europos bendrijos interesais ratifikuoti 2004 m. vasario 12 d. protokolą, iš dalies keičiantį 1960 m. liepos 29 d. Paryžiaus konvenciją dėl atsakomybės prieš trečiąją šalį atominės energijos srityje
(2007/727/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 61 straipsnio c punktą ir 67 straipsnio 1 dalį kartu su 300 straipsnio 2 dalies pirma pastraipa ir 3 dalies antra pastraipa,
atsižvelgdama į Komisijos pasiūlymą,
atsižvelgdama į Europos Parlamento pritarimą,
kadangi:
(1)
2004 m. vasario 12 d. protokole (toliau - Protokolas), iš dalies keičiančiame 1960 m. liepos 29 d. konvenciją dėl atsakomybės prieš trečiąją šalį atominės energijos srityje, su paskutiniais pakeitimais, padarytais 1964 m. sausio 28 d. papildomu protokolu ir 1982 m. lapkričio 16 d. protokolu (toliau - Paryžiaus konvencija), esama nuostatų, kurios turi įtaką 2000 m. gruodžio 22 d. Tarybos reglamentu (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (1) nustatytoms taisyklėms. Tai yra išimtinei Bendrijos kompetencijai priklausanti sritis.
(2)
Sprendimu 2003/882/EB (2) Taryba įgaliojo valstybes nares, kurios yra Paryžiaus konvencijos Susitariančiosios Šalys, Bendrijos interesais pasirašyti Protokolą.
(3)
Sprendimu 2004/294/EB (3) Taryba įgaliojo tas pačias valstybes nares Bendrijos interesais ratifikuoti Protokolą arba prie jo prisijungti. Pagal to sprendimo 2 straipsnį valstybės narės turi imtis visų priemonių, kad Protokolo ratifikavimo arba prisijungimo prie jo dokumentai būtų vienu metu deponuojami, jei įmanoma, iki 2006 m. gruodžio 31 d.
(4)
Sprendimas 2004/294/EB buvo skirtas toms valstybėms narėms, kurios 2004 m. kovo 8 d. priklausė Bendrijai, išskyrus Austriją, Daniją ir Liuksemburgą, kaip yra aišku remiantis to sprendimo 1 straipsnio 3 dalies ir 4 straipsnio bendru taikymu.
(5)
Slovėnijos Respublika yra Paryžiaus konvencijos Susitariančioji Šalis ir 2004 m. vasario 12 d. pasirašė Protokolą savo vardu. Kadangi Sprendimas 2004/294/EB buvo skirtas tik tam tikroms valstybėms narėms, Slovėnijos Respublika 2004 m. gegužės 1 d. jos įstojimo į Europos Sąjungą metu pagal 2003 m. Stojimo akto 53 straipsnį negalėjo būti laikoma šalimi, kuriai skirtas šis sprendimas.
(6)
Jungtinei Karalystei ir Airijai Reglamentas (EB) Nr. 44/2001 yra privalomas ir todėl jos dalyvauja priimant šį sprendimą.
(7)
Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį sprendimą ir dėl to jis nėra jai privalomas ar taikytinas.
(8)
Slovėnijos Respublikai ratifikavus Protokolą, nepažeidžiama Bendrijos valstybių narių, kurios nėra Paryžiaus konvencijos Susitariančiosios Šalys, pozicija,
PRIĖMĖ ŠĮ SPRENDIMĄ:
1 straipsnis
Nepažeisdama Bendrijos įgaliojimų Slovėnijos Respublika Bendrijos interesais ratifikuoja Protokolą, iš dalies keičiantį Paryžiaus konvenciją.
Šiuo ratifikavimu nepažeidžiama tų Bendrijos valstybių narių, kurios nėra Paryžiaus Konvencijos Susitariančiosios Šalys, pozicija.
2 straipsnis
Slovėnijos Respublika imasi visų reikiamų priemonių, kad Protokolo ratifikavimo dokumentas būtų deponuotas, jei įmanoma, kartu su valstybėmis narėmis, kurioms taikomas Sprendimas 2004/294/EB.
3 straipsnis
Ratifikavusi Protokolą Slovėnijos Respublika raštu praneša Ekonominio bendradarbiavimo ir plėtros organizacijos Generaliniam sekretoriui, kad ratifikavimas atliktas pagal šį sprendimą.
4 straipsnis
Šis sprendimas skirtas Slovėnijos Respublikai.
Priimta Briuselyje, 2007 m. lapkričio 8 d.